Mynen groyt [vnd] wes ich leues vnd godes vermach. Erssamme leue borgermester vnd rayt der sstat Reuell, naber vnnd bessunde gode ffrunden. So is myne dener Jorgen Kart ffor my gekomen vnnd hefft syck ffor my boklaget, dat eyn erssam rayt vnnd ynvonners dat ssyn hebben an gehollden vm tue schutten halluen, vylker schutten hyr yn Wybors leyn ssynt vor varck (ssynt) antlant gheslagen vnnd dat sse wegh goyt nu noch thor stede lycht vp eyn goyt recht gelyck alls dat lant reech vt wysset yn Ffynnelant. Dar vm wer myn ffruntlycher boger vnnd bede an eynen erssamen rayt wyllen woll doyn vnnd fforschaffan (!) dyssen mynen dener Jorgen Kart wedder, wylker ick all thyt fferschullden wyll, war my wert tho gessecht. Hyr mede Gode all mechtygen boffallen to euygen thyden langh gessunt. Geffen vp Vyborch am dagh pallmarum anno Domini mv(c)xxij etc. Roloff Mattyson Adress: Dem erssame borgermester vnnd rayt der stat Reuell, mynen bossunder gode ffrunde vnd naber, ffruntlich gescreuen.